Source: https://domov.sme.sk/c/22443727/norbert-bodor-vazba-sud-verdikt.html
Timestamp: 2020-08-14 00:41:46+00:00
Document Index: 750819

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

9. júl 2020 o 12:28 (aktualizované 9. júl 2020 o 16:22) Zuzana Straková, Peter Kováč, TASR, SITA
Písmo:A-|A+1371634
video //www.youtube.com/embed/-QKMin0FhXI
Norbert Bödör bude stíhaný väzobne, rozhodol najvyšší súd.
Sudca Špecializovaného trestného súdu Michal Truban v nedeľu prepustil Bödöra na slobodu. Prokurátor proti rozhodnutiu podal sťažnosť.
Polícia zadržala Bödöra v piatok v rámci akcie Dobytkár, obvinila ho z prania špinavých peňazí.
Najvyšší súd rozhodol o väzobnom stíhaní Norberta Bödöra (23 fotografií)
Rozhodovanie Najvyššieho súdu v prípade Bödör sme sledovali minútu po minúte:
17:14 Minútu po minúte sme ukončili, ďakujeme za sledovanie.
16:21 Kucek zároveň nevylúčil, že sa pre väzbu pre jeho klienta obrátia na ústavný súd.
16:20 Bödöra rovno z pojednávačky odviedli kukláči, ktorí ho ďalej eskortujú do Žiliny.
“Rešpektujem ho,” reagoval na rozhodnutie Bödörov advokát Kucek s tým, že sa musí oboznámiť s písomným odôvodnením rozhodnutia. Zo súdu následne v rýchlosti odišiel a pre médiá sa ďalej nevyjadroval.
16:14 Pojednávanie sa skončilo.
16:14 "Vždy je dôležité mať na jednej strane verejný záujem a na druhej práva na slobodu. V tomto prípade sme dospeli k záveru, že verejný záujem na nerušenom priebehu objasňovania trestnej činnosti má prednosť pred osobnou slobodou jednotlivca," hovorí Bargel.
"Títo dvaja obvinení rozkryli a objasnili taký monštruózny prípad na Slovensku, ktorý v dejinách celej našej samostatnosti, myslím, nemá obdoby."
Predseda senátu Martin Bargel
16:12 "Posudzovali sme výpovede nielen jednotlivo, ale súhrnne, lebo spolu súvisia," hovorí Bargel o výpovediach Kropila a Kodadu.
Iná vec podľa neho bude, keď sa bude na súde rozhodovať o samotnej vine Bödöra, keďže vyšetrovatelia ešte musia podozrenia ďalej zdokumentovať a dokázať.
"Títo dvaja obvinení rozkryli a objasnili taký monštruózny prípad na Slovensku, ktorý v dejinách celej našej samostatnosti, myslím, nemá obdoby," vraví Bargel.
Upozorňuje, že podľa týchto svedectiev bola korupčná schéma "megastroj korupcie a prania špinavých peňazí" a že to bolo "niečo neuveriteľné".
16:09 Výpoveď Kropila komentuje sudca Bargel tak, že "ozrejmil systém, ale ten kruh sa niekde musel uzavrieť". To sa následne podľa jeho slov podarilo ďalšou výpoveďou, tentoraz Kodadu. "Pán Kvietik nechcel, aby existovali priame väzby medzi žiadateľmi o príspevky a zamestnancami v PPA," cituje sudca výpoveď Kodadu.
Vzápätí vysvetľuje samotné rozhodnutie najvyššieho súdu. "Pre nás bolo podstatné posúdiť pravdivosť, vierohodnosť a súvzťažnosť týchto výpovedí. Je pravda, že sú to kajúcnici. Ale nič im nebolo sľúbené. Zatiaľ. Tieto výpovede boli učinené tak, že ich asi trápilo svedomie. Nezachytili sme niečo, čo by mohlo spochybniť vierohodnosť ich výpovedí," vysvetľuje rozhodnutie o väzbe pre Bödöra predseda senátu.
15:58 V pojednávacej miestnosti sa stále čítajú výpovede Kropila a Kodadu.
V miestnosti je už prítomných aj pätnásť kukláčov či príslušníkov Zboru väzenskej a justičnej stráže. Viacerí z nich budú už o chvíľu eskortovať Bödöra do väzenia.
15:53 Bargel vysvetľuje dôvody, pre ktoré sa senát stotožnil s názorom prokurátora. Splnené boli podľa neho formálne aj materiálne podmienky väzobného stíhania.
„Dospeli sme k záveru, že presvedčivejšie sú argumenty prokurátora,“ hovorí Bargel.
„Zásadnú rolu zohrali výpovede dvoch svedkov, ktoré z pochopiteľných dôvodov spochybňuje obhajoba,“ pokračuje predseda senátu, ktorý tým naráža na spolupracujúcich obvinených Kropila a Kodadu.
Aby Bargel vysvetlil, čo tým myslí, číta niektoré pasáže z výpovedí dvojice obvinených.
15:48 Bödör počúva slová Bargela o tom, že rovno z pojednávačky ho presunú do väzenia. Nijako ho nekomentuje a nedáva najavo ani emócie. Mlčia aj jeho právnici.
Väzbu nariadil súd v zariadení v Žiline.
15:43 Bödör ide do väzby, rozhodol Najvyšší súd.
Bödör bude stíhaný väzobne. (zdroj: SME/Jozef Jakubčo)
15:42 Senát sa po prestávke vracia do pojednávacej miestnosti.
15:16 Nasleduje prestávka, počas ktorej sa senát poradí, ako rozhodne. Výsledok oznámi o pár minút.
15:13 Prokurátor Sivák v záverečnom návrhu opakuje, že Bödör by mal byť stíhaný väzobne a že proti nemu existujú nielen nepriame dôkazy. Spomenul aj rodinné väzby Bödöra, čím narážal na to, že je rodinou s bývalým policajným prezidentom Tiborom Gašparom.
Naopak, Bödörov advokát Kucek spájanie týchto súvislostí skritizoval a pripomenul, že jeho klient sa dobrovoľne vrátil z Chorvátska a prihlásil sa na polícii. Odvtedy vraj s vyšetrovateľmi spolupracuje a aktívne im poskytuje všetko, čo potrebujú.
15:02 Slovo dostal aj samotný Bödör. Hovorí, že všetko povedal už v nedeľu pred špecializovaným súdom.
"Takýto skutok som nielen, že nespáchal, ale tak ako je opísaný vo vzťahu k mojej osobe, sa nikdy nestal."
"Odpovedal som na všetky otázky prokurátora a tejto výpovede sa pridržiavam. Chcem podotknúť, že som súčasne od skorých ranných hodín v pondelok len niekoľko hodín po mojom prepustení až do stredy popoludnia poskytoval takú súčinnosť orgánom činným v trestnom konaní, ktoré ma vyťažovali ďalšími procesnými úkonmi. (...) Takýto skutok som nielen, že nespáchal, ale tak ako je opísaný vo vzťahu k mojej osobe, sa nikdy nestal. Zároveň som požiadal vyšetrovateľa o stanovenie termínu môjho výsluchu," vyhlásil na súde Bödör.
14:59 Predseda senátu Bargel umožnil doplniť Kucekovi do zápisnice závery znaleckého posudku k prípadu a aj zápisnicu o výsluchu Kvietika, na ktorú sa odvolával Kucek vo svojej reči.
Kvietik totiž pred policajtmi poprel slová Kodadu, ktorý povedal, že Kvietik sa mu ešte v roku 2017 priznal, že má s Bödörom "dohody".
"Pána Norberta Bödöra som stretol raz v živote a mali sme len formálnu spoločenskú konverzáciu. Stretli sme sa na spoločenskej udalosti, kde mi bol predstavený v roku 2018," prečítal Kucek z výsluchu Kvietika.
14:50 Kucek upozorňuje, že obvinenie Bödöra môže byť aj zásahom do jeho ústavných práv, keďže je vraj založené na nezákonných dôkazoch.
Stojí totiž podľa neho len na neoverených dôkazoch, čím naráža na to, že úlohu Bödöra opísal spolupracujúci obvinený Kodada. Podľa Bödörovho advokáta vyšetrovatelia dostatočne neoverili jeho slová.
Kucek zároveň hovorí o "masovej dezinformačnej kampani" v médiách proti Bödörovi, k čomu podľa neho prispievajú aj vyjadrenia verejných funkcionárov.
Nikoho síce nemenoval, no narážať tým môže na pondelkové vyjadrenie premiéra Igora Matoviča. Ten povedal, že prepustenie Bödöra na slobodu "sa mu nejako nezdá", hoci nechce komentovať súdne rozhodnutia.
14:46 Advokát Kucek sa voči slovám prokurátora ohradzuje, že nepovedal žiadne nové skutočnosti, s ktorými by sa nevysporiadal už sudca Truban, ktorý o väzbe rozhodoval v nedeľu.
"Argumentácia prokurátora je vágna, neurčitá a všeobecná. Nasvedčuje dôkaznej núdzi."
Bödörov advokát Adrián Kucek
Navyše, podľa Bödörovho advokáta nebolo nijako preukázané, že by Bödör legalizoval úplatky alebo že by s Kubom robil nejaké nelegálne obchody.
"Argumentácia prokurátora je vágna, neurčitá a všeobecná. Nasvedčuje dôkaznej núdzi," vraví Kucek.
Dodáva, že prokurátor manipuluje vyjadreniami spolupracujúcich svedkov a že sa riadi heslom "Prianie je otcom myšlienky".
"Nie je definované miesto či čas, ako sa mal môj klient dostať k spomínaným finančným prostriedkom," vraví Kucek.
Prípustné podľa neho nie je ani to, že Bödörovi pripisuje prokuratúra vinu vo forme spolupáchateľstva a aj účastníctva.
14:33 Prokurátor Sivák vysvetľuje, prečo žiada väzobné stíhanie pre Bödöra.
Nesúhlasí s výčitkou sudcu Trubana, ktorému sa nepozdávalo, že proti Bödörovi sú len nepriame dôkazy ako je nepriame svedectvo Mareka Kodadu.
Sivák poukazuje na pochybný odpredaj firmy Bokran, ktorú Bödör údajne za 16 miliónov eur predal Kubovi. Ten ju však následne ďalej predal už iba za tisíc eur.
Bödör prišiel na súd osobne, rozhoduje sa o jeho väzbe. (zdroj: SME - Jozef Jakubčo)
14:25 V rámci čítania spisu odznieva aj Bödörova verzia, podľa ktorej mu Kuba dával peniaze za firmu, ktorú mu vraj predal za 16 miliónov eur. Okrem toho mu vraj Bödör predtým aj požičiaval peniaze.
Prijímanie úplatkov z dotácií na PPA Bödör odmieta. Tejto verzii uveril cez víkend aj sudca Truban.
14:18 Bargel zo spisu číta, čo vyšetrovatelia kladú za vinu Bödörovi. V skratke opisuje, že údajne dostával státisícové úplatky od bývalého výkonného riaditeľa PPA Ľubomíra Partiku. Sprostredkovateľom mal byť podnikateľ Kuba.
14:13 Najvyšší súd vo štvrtok rozhoduje len o samotnom Bödörovi, o podnikateľovi Petrovi Kubovi bude rozhodovať až v piatok. Kuba je na rozdiel od nitrianskeho podnikateľa stíhaný zatiaľ väzobne.
Polícia oboch zadržala v piatok minulý týždeň a o ich väzbe v nedeľu rozhodoval sudca špecializovaného súdu Michal Truban.
14:10 Pojednávanie sa začalo. Bödöra zastupuje okrem Kuceka aj advokát Eugen Cimmermann. Predseda senátu Bargel podnikateľa hneď na úvod upozornil, že keďže prišiel na pojednávanie osobne, musí ostať počas jeho celého priebehu.
Ak by pred rozhodnutím odišiel, bol by na neho automaticky vydaný zatykač. Ak pritom najvyšší súd rozhodne o tom, že Bödör bude stíhaný väzobne, za mreže ho odvedú rovno z pojednávacej miestnosti.
14:03 Spis, ktorý je vyložený na stole vedľa miest, kde budú sedieť sudcovia, má tisíce strán. Zoradený je do päť a pol štósov, ktoré sú vysoké asi 40 centrimetrov.
Kauza Dobytkár patrí k dosiaľ najväčším zdokumentovaným korupčným kauzám na Slovensku.
13:55 Bödör a jeho advokát Adrián Kucek už sedia v pojednávacej miestnosti, oproti ním je usadený prokurátor Sivák. Čaká sa na senát v zložení Jana Serbová, Martin Bargel a Ivetta Macejková, ktorý bude rozhodovať o väzbe.
13:44 Na súd prišiel Bödör osobne, v sprievode advokáta. Na otázky novinárov neodpovedal.
13:30 Na Najvyšší súd prišiel prokurátor Marek Sivák, na Bödöra alebo jeho právnikov sa zatiaľ čaká.
12:20 Najvyšší súd bude o 14.00 hod. rozhodovať o prípadnej väzbe pre obvineného podnikateľa Norberta Bödöra.
Súvisiaci článok Uveril Bödörovi, spochybnil políciu. Prečo Truban zamietol väzbu pre oligarchu Čítajte
Sudca pre prípravné konanie Špecializovaného trestného súdu Michal Truban obvineného v nedeľu do väzby nevzal, keďže v tomto prípade podľa neho nebola preukázaná dôvodnosť trestného stíhania obvineného za obzvlášť závažný zločin legalizácie príjmu z trestnej činnosti.
Norbert Bödör prišiel v piatok 3. júla neskoro večer na policajné prezídium v Bratislave vypovedať v súvislosti s kauzou Dobytkár. Nitriansky podnikateľ bol s rodinou v Chorvátsku, odkiaľ smeroval rovno na Prezídium policajného zboru.
Národná kriminálna agentúra následne nitrianskeho podnikateľa zadržala.
Zdieľať na facebooku (1634) Diskusia (137)
Odchody elitných policajtov bez vysvetlenia majú príchuť zásahov zhora
Najvyšší súd vysvetlil, prečo poslal Bödöra do väzby
Norbert Bödör, Kauza Dobytkár